Ghana Aporisifo yɛ asoɛe bi a wɔhyɛ Ghana Bambɔ Asoɛe no ase. Hɔn mbɔdzembɔ asɔ enyi afe 2023 mu a otwar dɛ yɛbɔ hɔn abaw do. Kye dɛ Ghana Aporisifo yi annka dɛ wɔdze hɔnho regye asɛm bi mu; dza ɔwɔ biara no, wɔbɔdɔ mu esukɔ ehu nokwar biara a ɔwɔ mu na hɔn a otwar dɛ wɔkyer hɔn to fiadze anaa wɔbɔ hɔn kaw no, wɔama atsɛmbuafo nye hɔn edzi. Dza ɔka do yi nye mber enum a wɔakyerɛ dɛ wɔtse hɔn edwuma no ase ankasankasa wɔ afe 2023 mu.
1. Ghana Aporisifo kyeer nkorɔfo baanan bi a nna wokitsa ndzɛmba bi a wosusu dɛ ɔyɛ ndubabɔn. Afe 2023 n’ahyɛse, mekyerɛ Sanda bosoom no mu ara na Ghana Aporisifo maa yɛtsee hɔn nka. Wɔbɔɔ mbɔdzen kyeer nkorɔfo baanan bi a nna wɔahyehyɛ ndzɛmba wɔ hɛn tsentsen kɛse bi mu dze afora ndzɛmba bi a nna wɔdze rutu kwan akɔ kurow fofor do no. Ndzɛmba a nna wosusu dɛ ɔyɛ ndubabɔn no, nna no dodow bor ɔha na anan (104).
2. Kwakwar bosoom no mu no, Ghana Aporisifo Edwumakuw no kyeer nkorɔfo duanan bi. Dɛm nkorɔfo yi hunahunae dɛ wɔnnkɛma NPP amanyɛkuw no hɔn mpanyimfo abatow no asan aba do bio dɛ mbrɛ mpanyimfo hyehyɛe no. Nna dɛm abatow yi robɔkɔ do wɔ Enchi a ɔwɔ Atɔree Etsifi Mantɔw mu. Aporisifo no ammfa asɛm yi tootooba do ma dɛm ntsi, wɔkyeer mberantsɛ duanan yi ma asomdwee baa abatow no mu.
3. Ebɔw bosoom no mu no, Ghana Aporisifo kyeer nkorɔfo baasa bi a wɔtwee itur na akodze ahorow wɔ sen bi a nna ɔregye ehin wɔ sohyial midia do no. Ebɔw 27, 2023 mu no na aporisifo yi hyɛɛ hɔn nhwehwɛmu no ase. Wɔkyeer mberantsɛ yi wɔ Japa a ɔbɛn Wassa Akropong a ɔwɔ Atɔree Mantɔw mu. Hɔn bɔn nye dɛ wɔtwee itur na akodze a nna mbra mma hɔn ho kwan no.
4. Ebɔbira bosoom no mu no, Ghana Aporisifo dzii dwumason bi. Dɛm bosoom no mu no, sen bi dzii ehin wɔ sohyial midia do. Sen no mu no, galamsefo binom siiw aporisifo a nna wɔrokɔ aprɔw wɔ galamsefo hɔn asoɛe a ɔwɔ Tarkwa hɔn hɛn kwan dɛ wɔmma wɔnnkɔ osiandɛ aporisifo no agye hɔn ndzɛmba a wɔdze tu hɔn famugudzi no. Galamsefo yinom tseetsee aporisifo no ma wɔyɛɛ mbɔbɔr. Asɛm no sii no, Ghana Aporisifo annda do; wɔtsewee sii kurom kyeer obiara a no ho bɔn asɛm no mu bi ma asomdwee bae.
5. Dza otwa tun a ɔkyerɛ dɛ Ghana Aporisifo nyim hɔn edwuma ankasankasa nye dɛ, Aporisifo bɔɔ mbɔdzen kyeer nkorɔfo beenu bi a wokotwitwaa nketeke akwan ndaadze no. Esusow Aketseaba bosoom no n’ahyɛse mu ara na sin bi dzii ehin wɔ sohyial midia mprama ahorow do dɛ amanbɔefo binom abɔ hɔnho mbɔdzen ekotwitwa ndaadze kwan a keteke fa do no egu ahɛn atsentsen akɛse ebiasa mu rokɔtɔn. Aporisifo hun sen no ara na wɔhyɛɛ hɔn nhwehwɛmu no ase na wɔkyeer nkorɔfo beenu a nna hɔnho bɔn asɛm no mu.
Mpanyimfo dɛ, “Obi yɛ adze a, ɔsɛ ayɛyi”. Dza aporisifo reyɛ yi sɔ enyi dodow. Akannews.com akyerɛwfo na edwumayɛfo nyinara bɔ aporisifo edwumakuw no abaw do dɛ woridzi dwumason a ɔtse dɛm. Mfonyin ahorow a ɔwɔ akyerɛw no mu nyinara fi Ghana Aporisifo hɔn Twitter sohyial midia prama no do.
